หากใครมองหาร้านอาหารที่สามารถพาคุณพ่อคุณแม่ไปทาน อุ๋มแนะนำร้านนี้ค่ะ เมื่อก่อนไปทานที่สุขุมวิทซอย101 แต่พอเข้าห้างมาได้ ทำให้ทานได้ง่ายขึ้นค่ะ 


สถานที่ตั้ง: ร้านฮั่วเซ่งฮง สาขาเซนทรัลฯแจ้งวัฒนะ อยู่ชั้น6 โซนพลาซ่า เส้นทางการมาก็ไม่ยากค่ะ จากถนนเส้นแจ้งวัฒนะ เริ่มจากศูนย์ราชการ ให้มุ่งหน้าไปทางเมืองทองธานีนะคะ ขับตรงมาเรื่อยๆจะเห็นว่าแมคโคอยู่ซ้ายมือ ตรงมาอย่างเดียวเลยค่ะ ก่อนถึงห้างจะเป็นโรงเรียนปัญญาภิวัฒน์ค่ะ เมื่อเห็นโรงเรียนแล้วก็เริ่มเข้าเลนส์ซ้ายได้แล้วนะคะ เตรียมเข้าห้างค่ะ


อาหารและเครื่องดื่ม: อาหารมีหลากหลายเมนูมากๆค่ะ ทานได้ไม่ซ้ำเลย สำหรับวันนี้ทานกับเพื่อนสาวสองคน เมนูที่สั่งมีดังนี้ค่ะ

• ไก่แช่เหล้า เมนูโปรดค่ะ มีแบบที่มีแมงกระพุนด้วย ถ้าไม่ชอบก็สั่งว่าไม่เอาแมงกระพุนได้ค่ะ ไก่เนื้อไม่แข็งมาก แต่ไม่ถึงกับนุ่มนะคะ ทานแล้วไม่ได้กลิ่นเหล้าเท่าไหร่ค่ะ บางร้านจะกลิ่นแรงมาก แต่แบบนี้ก็ดีค่ะ หนังไก่ไม่เหนียว อร่อยค่ะ

• สลัดกุ้งกรอบ กุ้งตัวโตดีจัง ทอดได้ดี กรอบมาก ผักกาดแก้วก็สดค่ะ ราดด้วยครีมสลัดรสหวานอมเปรี้ยว ดีจริงๆ อยากได้น้ำสลัดแบบนี้มาเก็บไว้ในตู้เย็นที่บ้านบ้างจัง ทิ้งไว้สักพัก กุ้งก็ยังกรอบอยู่นะคะ

• ต้มยำเนื้อปลาใส่เผือก เผือกช่วยทำให้รสของต้มยำกลมกล่อมขึ้นค่ะ เนื้อปลาเป็นเนื้อปลาเก๋าทอด แล้วนำมาใส่ในต้มยำอีกที ซดน้ำต้มยำได้ง่าย เพราะไม่เผ็ดเท่าไหร่ เนื้อปลาพอทิ้งไว้สักพักจะไม่โอเคเลย ดูเหยี่ยว แต่ก็ทานได้นะคะ เผือกอร่อยมาก นิ่มและอมน้ำต้มยำเป็นอย่างดี

• ผัดผักสี่สหาย ผักสี่ชนิด นิ่มทั้งหมด เหมาะกับผู้สูงอายุดีค่ะ น้ำในผักก็ไม่เลี่ยนเลย นำมาราดกับข้าวก็อร่อย เป็นรสชาติเฉพาะที่อธิบายได้ยากจะออกแนวไหน ต้องลองค่ะ 

• เก๊กฮวยร้อน ค่อนข้างหวานค่ะ ต้องให้เติมน้ำร้อนเพิ่ม ถ้าไม่ทานหวานต้องสั่งแบบไม่หวานนะคะ แต่บริการดีค่ะ คอยเพิ่มน้ำร้อนให้ตลอด 

แต่เดี๋ยวนี้ร้านนี้สามารถทานได้ทุกวัยเลยค่ะ ไม่ได้มาเป็นครอบครัว ก็ทานได้ค่ะ คุณภาพดีเหมือนสาขาดั้งเดิมเลย